Title: พระราชกฤษฎีกาจัดตั้งสำนักเทคโนโลยีการศึกษา มหาวิทยาลัยรามคำแหง พ.ศ.2529

พระราชกฤษฎีกา

พระราชกฤษฎีกา
จัดตั้งสำนักเทคโนโลยีการศึกษา
มหาวิทยาลัยรามคำแหง
พ.ศ. ๒๕๒๙

ภูมิพลอดุลยเดช ป.ร.
ให้ไว้ ณ วันที่ ๘
เมษายน พ.ศ. ๒๕๒๙
เป็นปีที่ ๔๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้า
ฯ ให้ประกาศว่า

โดยที่เป็นการสมควรจัดตั้งสำนักเทคโนโลยีการศึกษาขึ้นในมหาวิทยาลัยรามคำแหง

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๗ วรรคหนึ่ง
แห่งพระราชบัญญัติมหาวิทยาลัยรามคำแหง พ.ศ. ๒๕๑๔ ซึ่งแก้ไขเพิ่มเติมโดยพระราชบัญญัติมหาวิทยาลัยรามคำแหง
(ฉบับที่ ๒) พ.ศ. ๒๕๒๑ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑ 
พระราชกฤษฎีกานี้เรียกว่า "พระราชกฤษฎีกาจัดตั้งสำนักเทคโนโลยีการศึกษา
มหาวิทยาลัยรามคำแหง พ.ศ. ๒๕๒๙"

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้จัดตั้งสำนักเทคโนโลยีการศึกษาขึ้นในมหาวิทยาลัยรามคำแหง

มาตรา ๔ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

หมายเหตุ:-  เหตุผลในการประกาศใช้พระราชกฤษฎีกาฉบับนี้
คือ โดยที่มหาวิทยาลัยรามคำแหงเป็นสถาบันการศึกษาระบบตลาดวิชา
ซึ่งผู้ที่เข้าศึกษาสามารถศึกษาได้ด้วยตนเองโดยไม่ต้องเข้าชั้นเรียน
และโดยที่การนำเทคโนโลยีสมัยใหม่มาใช้เป็นสิ่งที่จำเป็นและเป็นปัจจัยสำคัญในการสนับสนุนการเรียน
การสอนของมหาวิทยาลัยอย่างยิ่ง แต่โดยที่การดำเนินงานด้านเทคโนโลยีการศึกษาได้กระจายความรับผิดชอบอยู่ในหลายหน่วยงาน
และบางครั้งก่อให้เกิดความซ้ำซ้อนในการปฏิบัติงาน
สมควรจัดตั้งสำนักเทคโนโลยีการศึกษาเพื่อเป็นศูนย์กลางในการประสานงานการผลิต
การพัฒนาและบริการเทคโนโลยีการศึกษาให้แก่มหาวิทยาลัยโดยมีเป้าหมายที่จะทำให้การเรียนการสอนทุกแขนงวิชามีคุณภาพสูงขึ้น
และโดยที่ มาตรา ๗ วรรคหนึ่ง แห่งพระราชบัญญัติมหาวิทยาลัยรามคำแหง พ.ศ. ๒๕๑๔
ซึ่งแก้ไขเพิ่มเติมโดยพระราชบัญญัติมหาวิทยาลัยรามคำแหง (ฉบับที่ ๒) พ.ศ. ๒๕๒๑
ได้บัญญัติให้การจัดตั้งสำนักต้องตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

มณฑิตา/ผู้จัดทำ
๒ กุมภาพันธ์ ๒๕๕๔

วิภา/ผู้ตรวจ
๒๗ พฤษภาคม ๒๕๕๔

[๑]
ราชกิจจานุเบกษาเล่ม ๑๐๓/ตอนที่ ๕๙/ฉบับพิเศษ หน้า ๑๒/๑๔ เมษายน ๒๕๒๙